Caingean arna tabhairt an 10 Deireadh Fómhair 2022 – Repasi v an Coimisiún

(Cás T-628/22)

(2023/C 24/60)

Teanga an cháis: an Ghearmáinis

Páirtithe

Iarratasóir: René Repasi (Karlsruhe, an Ghearmáin) (ionadaithe: H.-G. Kamann agus D. Fouquet, Dlíodóirí, agus an tOllamh F. Kainer agus an tOllamh M. Nettesheim)

Cosantóir: An Coimisiún Eorpach

An t-ordú atá á lorg

Iarrann an t-iarratasóir ar an gCúirt Ghinearálta:

— Rialachán Tarmligthe (AE) 2022/1214 ón gCoimisiún an 9 Márta 2022 lena leasaítear Rialachán Tarmligthe (AE) 2021/2139 a mhéid a bhaineann le gníomhaíochtaí eacnamaíocha in earnálacha fuinnimh áirithe agus Rialachán Tarmligthe (AE) 2021/2178 a mhéid a bhaineann le nochtadh poiblí maidir leis na gníomhaíochtaí eacnamaíocha sin, arna fhoilsiú in Iris Oifigiúil an Aontais Eorpaigh an 15 Iúil 2022, L 188, lch. 1, a chur ar neamhní;

— a ordú don Choimisiún na costais a íoc.

Saincheisteanna dlí agus príomhargóintí

Tá an chaingean bunaithe ar shaincheist dlí amháin.

Le Rialachán Tarmligthe (AE) 2022/1214, sáraítear an dara fomhír d’Airteagal 290(1) CFAE, arna léamh i gcomhar le hAirteagail 2, 10(1), 13(1) agus 14(1) CAE, a sonraítear le cearta rannpháirtíochta parlaiminteacha an iarratasóra faoi dhlí tánaisteach, go háirithe an chéad abairt d’Airteagal 6(1) den Ionstraim Thoghcháin Dhíreacha, Airteagal 2 et seq. de Reacht na bhFeisirí agus Airteagail 177 agus 218(1) de Rialacha Nós Imeachta Pharlaimint na hEorpa.

Tá ceart ar leith ag an iarratasóir chun páirt a ghlacadh i nós imeachta reachtach ceart mar gheall ar a stádas mar Fheisire de Pharlaimint na hEorpa, i gcomhréir le hAirteagail 2, 10(1), 13(1) agus 14(1) CAE, a sonraítear le cearta rannpháirtíochta parlaiminteacha an iarratasóra faoi dhlí tánaisteach, go háirithe an chéad abairt d’Airteagal 6(1) den Ionstraim Thoghcháin Dhíreacha, Airteagal 2 et seq. de Reacht na bhFeisirí agus Airteagail 177 agus 218(1) de Rialacha Nós Imeachta Pharlaimint na hEorpa. Agus an Rialachán Tarmligthe atá faoi chonspóid á ghlacadh ar bhonn Airteagal 290 CFAE seachas an gnáthnós imeachta reachtach, atá infheidhme go hiarbhír, a thionscnamh i gcomhréir le hAirteagal 289 CFAE trí thogra chomhfhreagrach, rinne an Coimisiún Eorpach sárú ar chumhacht reachtach institiúideach Pharlaimint na hEorpa faoi Airteagal 14(1) CAE agus Airteagail 289 agus 294 CFAE, ar phrionsabal na cothromaíochta institiúidí faoin gcéad abairt d’Airteagal 13(2) CAE agus ar cheart ar leith an iarratasóra a bheith rannpháirteach i nós imeachta reachtach ceart ar bhealach díreach agus leithleach. Féadfaidh Feisire de Pharlaimint na hEorpa caingean le haghaidh neamhniú a thabhairt faoi Airteagal 263(4) CFAE i ndáil le sárú ar na rialacha lena rialaítear dáileadh na gcumhachtaí nó ceanglas fíor-riachtanach nós imeachta nó mí-úsáid cumhachtaí ag údaráis eile den Aontas, a mhéid a bhaineann lena cheart a bheith rannpháirteach i nós imeachta reachtach ceart, d’fhonn tarchur chun Parlaimint na hEorpa a fháil.

Agus táirgeadh fuinnimh trí ghás nádúrtha iontaise agus cumhacht núicléach á aicmiú mar ghníomhaíochtaí eacnamaíocha atá inbhuanaithe ó thaobh an chomhshaoil de, de réir bhrí Rialachán (AE) 2020/852 an 18 Meitheamh 2020 maidir le tacsanomaíocht, is éard atá i gceist leis sin – beag beann ar an seasamh polaitiúil – ná gné bhunriachtanach, toisc gur gné fhíorpholaitiúil atá i gceist, i ndáil le hinfheistíocht inbhuanaithe a éascú, a fhorchoimeádtar, faoin dara habairt d’Airteagal 290(1) CFAE, do ghníomh reachtach faoi Airteagal 289 CFAE. Agus é ag glacadh an Rialacháin Tarmligthe atá faoi chonspóid, beag beann ar a dhlíthiúlacht substainteach, rinne an Coimisiún a chumhachtaí a shárú trí phrionsabal na cothromaíochta institiúidí faoin gcéad abairt d’Airteagal 13(2) CAE a shárú. Ag an am céanna, is sárú é freisin ar chumhacht reachtach Pharlaimint na hEorpa agus ar cheart parlaiminteach agus daonlathach an iarratasóra a bheith páirteach i nós imeachta reachtach ceart.